[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 2.8.2010

COM(2010)416 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2009/015 DK/Όμιλος Danfoss από τη Δανία)

ΑΙΤΙΟΛΟΓΙΚΗ ΕΚΘΕΣΗ

Η διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] καθιστά δυνατή την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) (σημείο 28) εντός του ορίου του ανώτατου ετήσιου ποσού 500 εκατομμυρίων ευρώ επιπλέον των ορίων των σχετικών τομέων στο δημοσιονομικό πλαίσιο.

Οι κανόνες επιλεξιμότητας για τις συνεισφορές από το ΕΤΠ ορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2].

Στις 8 Σεπτεμβρίου 2009 η Δανία υπέβαλε την αίτηση EGF/2009/015 DK/Όμιλος Danfoss για χρηματοδοτική συνεισφορά από το ΕΤΠ, έπειτα από 1.443 απολύσεις στον όμιλο Danfoss στη Δανία.

Ύστερα από ενδελεχή εξέταση της αίτησης, η Επιτροπή συμπέρανε, σύμφωνα με το άρθρο 10 του κανονισμού (ΕΚ) αριθ. 1927/2006, ότι ικανοποιούνται οι όροι χρηματοδοτικής συνεισφοράς στο πλαίσιο του εν λόγω κανονισμού.

ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ

Βασικά στοιχεία:

Αριθ. αναφοράς ΕΤΠ EΤΠ/2009/015

Κράτος μέλος Δανία:

Άρθρο 2 α)

Σχετικές επιχειρήσεις Danfoss A/S, Sauer Danfoss ApS, Danfoss Drives A/S

Περιφέρεια NUTS II DK03 - Syddanmark

Τμήμα NACE αναθ. 2 Μ/Δ

Περίοδος αναφοράς 01/03/2009 – 30/06/2009

Ημερομηνία έναρξης των εξατομικευμένων υπηρεσιών 01/10/2009

Ημερομηνία έναρξης ισχύος 08/09/2009

Απολύσεις κατά τη διάρκεια της περιόδου αναφοράς: 588

Απολυμένοι εργαζόμενοι για τους οποίους προορίζεται η υποστήριξη 1.010

Εξατομικευμένες υπηρεσίες: προϋπολογισμός σε ευρώ 12 986 846

Δαπάνες για τη χρήση του ΕΤΠ[3]: προϋπολογισμός σε ευρώ 695 211

% δαπάνες για τη χρήση του ΕΤΠ 5,1%

Συνολικός προϋπολογισμός σε ευρώ 13 682 057

Συνεισφορά του ΕΤΠ σε ευρώ (65%) 8 893 336

1. Η αίτηση υποβλήθηκε στην Επιτροπή στις 8 Σεπτεμβρίου 2009 και συμπληρώθηκε με πρόσθετες πληροφορίες έως τις 30 Μαρτίου 2010.

2. Η αίτηση πληροί τους όρους για παρέμβαση του ΕΚΤ, όπως αναφέρονται στο άρθρο 2 στοιχείο α) του κανονισμού (ΕΚ) αριθ. 1927/2006 και υποβλήθηκε εντός της προθεσμίας των 10 εβδομάδων που αναφέρεται στο άρθρο 5 του εν λόγω κανονισμού.

Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης ή της χρηματοπιστωτικής και οικονομικής κρίσης

3. Η Δανία, για να επιτύχει τη σύνδεση μεταξύ των απολύσεων και της παγκόσμιας χρηματοπιστωτικής και οικονομικής κρίσης, υποστηρίζει ότι οι απολύσεις στις επιχειρήσεις Danfoss A/S, Sauer Danfoss ApS και Danfoss Drives A/S είναι άμεση συνέπεια της αιφνίδιας μείωσης της ζήτησης για μηχανικό και ηλεκτρονικό εξοπλισμό ως αποτέλεσμα της οικονομικής κρίσης και της σχετιζόμενης με αυτήν ύφεσης. Παρέχει στατιστικά στοιχεία της Eurostat τα οποία καταδεικνύουν ότι η γενικά ευνοϊκή εξέλιξη της παραγωγής στον τομέα «κατασκευή μηχανημάτων και ειδών εξοπλισμού» άλλαξε δραματικά στην ΕΕ το τέταρτο τρίμηνο του 2008. Τόσο στη Δανία όσο και στη Γερμανία (ο μεγαλύτερος παραγωγός στην ΕΕ) σημειώθηκε μείωση παραγωγής κατά 25% και πλέον μεταξύ τέταρτου τριμήνου του 2008 και τρίτου τριμήνου του 2009.

Η Δανία υπέβαλε πληροφορίες που καταδεικνύουν ότι οι αναπροσαρμοσμένες καθαρές πωλήσεις των πρώτων εννέα μηνών της Danfoss ήταν κατά 17% χαμηλότερες από ό,τι το προηγούμενο έτος, και η επιχείρηση είχε σημαντική ζημία. Ομοίως, η Sauer Danfoss σημείωσε το τρίτο τρίμηνο του 2008 πτώση των πωλήσεων κατά 52% στην Ευρώπη, 48% στην Αμερική και 23% στην περιοχή της Ασίας-Ειρηνικού.

Η πτώση της παραγωγής που προκλήθηκε από την κρίση επιδείνωσε μια ήδη δύσκολη κατάσταση για τις εταιρείες του τομέα. Οι πιέσεις του κόστους από την Ασία, όπου το εργατικό κόστος είναι κατά πολύ χαμηλότερο από εκείνο στην ΕΕ, είχαν ως αποτέλεσμα τη σταδιακή μετακίνηση της παραγωγής εκτός ΕΕ, συμπεριλαμβανομένης της Δανίας.

Οι εταιρίες του ομίλου Danfoss επλήγησαν και αυτές από τις πιέσεις του κόστους και είχαν ήδη αρχίσει να μετακινούν κάποια παραγωγή εκτός ΕΕ, συμπεριλαμβανομένου του Μεξικού, όπου η Danfoss είχε ήδη ιδρύσει μονάδα παραγωγής. Η Δανία αναγνωρίζει ότι οι απολύσεις στη Danfoss και άλλες εταιρείες του τομέα θα είχαν γίνει σε κάθε περίπτωση, αλλά η υλοποίησή τους θα πραγματοποιούνταν σε μεγαλύτερο χρονικό διάστημα, και έτσι θα είχαν σχεδιαστεί και θα είχαν αντιμετωπιστεί ευκολότερα.

Η οικονομική κρίση άσκησε μη αναμενόμενες πιέσεις στον όμιλο Danfoss, ο οποίος από ακαθάριστο κέρδος 164 εκατ. κορώνες Δανίας το πρώτο τρίμηνο του 2008 σημείωσε ακαθάριστη ζημιά ύψους 562 εκατομμυρίων κορόνων Δανίας το πρώτο τρίμηνο του 2009. Υπό αυτές τις συνθήκες η εταιρεία δεν είχε άλλη εναλλακτική λύση από το να κλείσει ορισμένες μονάδες παραγωγής, με συνέπεια τις απολύσεις.

Η Δανία δεν ευελπιστεί ότι οποιεσδήποτε από τις θέσεις εργασίας που απωλέσθηκαν στις τρεις επιχειρήσεις θα επιστρέψουν στη Δανία, ακόμη και μετά την κρίση. Οι πιέσεις του κόστους στον τομέα, μαζί με την αυξανόμενη σημασία των αγορών στην Ασία και τις υπόλοιπες περιοχές εκτός ΕΕ, θα έχουν ως συνέπεια την εγκατάσταση οποιασδήποτε νέας μονάδας παραγωγής εκτός ΕΕ.

Αποδείξεις για τον αριθμό των απολύσεων και συμμόρφωση προς τα κριτήρια του άρθρου 2 στοιχείο α)

4. Η Δανία υπέβαλε την αίτηση αυτή με βάση το κριτήριο παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006, το οποίο απαιτεί τουλάχιστον 500 απολύσεις εντός τεσσάρων μηνών σε επιχείρηση, συμπεριλαμβανομένων των εργαζομένων που απολύουν οι προμηθευτές της ή οι παραγωγοί των επόμενων σταδίων του προϊόντος.

5. Στην αίτηση αναφέρονται 588 απολύσεις σε 3 επιχειρήσεις του ομίλου Danfoss κατά την περίοδο αναφοράς τεσσάρων μηνών από την 1η Μαρτίου 2009 έως τις 30 Ιουνίου 2009. Όλες αυτές οι απολύσεις υπολογίστηκαν σύμφωνα με τις διατάξεις του άρθρου 2 δεύτερο εδάφιο δεύτερη περίπτωση του κανονισμού (EΚ) αριθ. 1927/2006.

Εξήγηση της απρόβλεπτης φύσης των απολύσεων

6. Οι δανικές αρχές υποστηρίζουν ότι η παγκόσμια οικονομική και χρηματοπιστωτική κρίση επιδείνωσε μια ήδη δύσκολη κατάσταση για τις επιχειρήσεις του τομέα της μηχανικής. Οι πιέσεις του κόστους άσκησαν πίεση στις επιχειρήσεις στις χώρες υψηλού κόστους, και η μείωση της ζήτησης και, κατά συνέπεια, της παραγωγής, στην οποία οδήγησε η κρίση, άφησαν τον όμιλο Danfoss χωρίς άλλη επιλογή από το να κλείσει τις ζημιογόνες εγκαταστάσεις του. Ο αιφνίδιος χαρακτήρας της κρίσης δεν επέτρεψε την ταχεία αναζήτηση εναλλακτικών λύσεων, και το μέγεθος της ύφεσης είχε ως συνέπεια να είναι δυσβάστακτες οι ζημίες τις οποίες υπέστη ο όμιλος.

Προσδιορισμός των επιχειρήσεων που προβαίνουν σε απολύσεις και των εργαζομένων που δικαιούνται βοήθεια

7. Στην αίτηση αναφέρεται ένα σύνολο 1.443 απολύσεων στις ακόλουθες επιχειρήσεις, από τις οποίες 588 πραγματοποιήθηκαν κατά τη διάρκεια της περιόδου αναφοράς και 855 πριν από την περίοδο αναφοράς, αλλά οι εν λόγω απολυμένοι είναι επιλέξιμοι σύμφωνα με το άρθρο 3α στοιχείο β) του κανονισμού (ΕΚ) αριθ. 1927/2006:

Επιχειρήσεις και αριθμός απολύσεων |

Danfoss A/S | 345 |

Sauer Danfoss ApS | 909 |

Danfoss Drives | 189 |

Σύνολο επιχειρήσεων: 3 | Σύνολο απολύσεων: 1 443 |

Η Δανία εκτιμά ότι το 70% των απολυμένων εργαζομένων (1.010) θα λάβουν βοήθεια από το ΕΤΠ. Το υπόλοιπο 30% αναμένεται να βρουν εργασία με δική τους πρωτοβουλία, χωρίς να ζητήσουν βοήθεια από το ΕΤΠ.

8. Η κατανομή των εργαζομένων που δικαιούνται βοήθεια έχει ως εξής:

Κατηγορία | Αριθμός | Ποσοστό |

Άνδρες | 624 | 61,8% |

Γυναίκες | 386 | 38,2% |

Υπήκοοι ΕΕ | Μ/Δ | Μ/Δ |

Μη υπήκοοι ΕΕ | Μ/Δ | Μ/Δ |

15 έως 24 ετών | 96 | 9,5% |

25 έως 54 ετών | 762 | 75,4% |

Άνω των 54 ετών | 152 | 15,0% |

9. Από πλευράς επαγγελματικών κατηγοριών, η κατανομή έχει ως εξής:

Κατηγορία | Αριθμός | Ποσοστό |

Επαγγελματίες | 182 | 18,0% |

Τεχνικοί και ασκούντες συναφή επαγγέλματα | 107 | 10,6% |

Χειριστές βιομηχανικών εγκαταστάσεων και μηχανημάτων και συναρμολογητές | 721 | 71,4% |

10. Σύμφωνα με το άρθρο 7 του κανονισμού (ΕΚ) αριθ. 1927/2006, η Δανία επιβεβαίωσε ότι εφαρμόστηκε η πολιτική της ισότητας μεταξύ γυναικών και ανδρών, καθώς και η αρχή της μη διάκρισης, και ότι θα εξακολουθήσουν να εφαρμόζονται, κατά τα διάφορα στάδια της χρήσης του ΕΤΠ και, ιδίως, όσον αφορά την πρόσβαση σε αυτό.

Περιγραφή της θιγόμενης περιοχής και των αρχών και ενδιαφερόμενων μερών της

11. Η θιγόμενη περιοχή είναι ο δήμος Sønderborg, ο οποίος δημιουργήθηκε την 1η Ιανουαρίου 2007 με τη συγχώνευση επτά προηγούμενων δήμων. Έχει πληθυσμό 76.647 κατοίκους. Γεωγραφικά, απαρτίζεται από δύο διαφορετικά μέρη: το νησί Als και τη χερσόνησο Sundeved, που συνδέονται με δύο γέφυρες στην κύρια πόλη Sønderborg. Το Als διαθέτει δρομολόγιο πορθμείων από το Little Belt στο Fyn, αλλά η βασική μεταφορική αρτηρία στη νότια Γιουτλάνδη βρίσκεται στο δυτικό τμήμα του δήμου. Ειδικά το βόρειο Als, όπου εδρεύει η Danfoss, είναι σχετικά απομακρυσμένο. Το Sønderborg απέχει μόνο 30 χλμ. οδικώς από τα σύνορα της Γερμανίας, και μέρος του δήμου βρίσκεται στη βόρεια πλευρά του Flensburg Fjord, σε μικρή απόσταση από τη νότια ακτή στη Γερμανία. Έτσι, ο δήμος αποτελεί τμήμα της παραμεθόριας περιοχής. Ωστόσο, το βόρειο Schleswig-Holstein, η παρακείμενη περιοχή, δεν είναι περιοχή υψηλής ανάπτυξης της Γερμανίας. Πράγματι, την περασμένη δεκαετία πραγματοποιήθηκε σημαντική μετανάστευση εργατικού δυναμικού από τη Γερμανία στη νότια Γιουτλάνδη. Αν δεν υπήρχε συσσώρευση επιχειρήσεων μηχανοηλεκτρονικής γύρω από τη Danfoss, το Als ειδικότερα θα έχει γίνει σαφώς περιφερειακή περιοχή, όπως συμβαίνει με τις γειτονικές περιοχές του νότιου Fyn και του αρχιπελάγους του νότιου Fyn. Η περιοχή χαρακτηρίζεται ειδικότερα από σχετικά υψηλό μέσο όρο ηλικίας, και δημογραφικές προβλέψεις αναμένουν μείωση του πληθυσμού τα επόμενα δέκα έτη — χωρίς να έχουν ληφθεί υπόψη οι επιπτώσεις της αιφνίδιας οικονομικής ύφεσης. Μολονότι το μέσο επίπεδο εκπαίδευσης και κατάρτισης είναι αρκετά υψηλό, εξακολουθεί να αποτελεί χαρακτηριστικό της περιοχής το γεγονός ότι σημαντικό ποσοστό των κατοίκων της απασχολούνται ως ανειδίκευτοι βιομηχανικοί εργάτες. Σε μεγάλο βαθμό, αυτό το τμήμα του πληθυσμού θίγεται τώρα από την παγκοσμιοποίηση.

12. Στα κύρια ενδιαφερόμενα μέρη περιλαμβάνονται ο δήμος Sønderborg και η περιφέρεια της Νότιας Δανίας.

Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό ή εθνικό επίπεδο

13. Η βιομηχανία σιδήρου και μετάλλου στον δήμο του Sønderborg αντιπροσωπεύει περίπου το 25% όλης της απασχόλησης στον δήμο. Τους πρώτους εννέα μήνες του 2009 η καταγεγραμμένη ανεργία αυξήθηκε κατά περισσότερο από 300%, και η βιομηχανία σιδήρου και μετάλλου απέλυσε το ίδιο χρονικό διάστημα περισσότερους από 1.600 εργαζομένους.

14. Η Δανία υπέβαλε στοιχεία που αποδεικνύουν ότι η αύξηση της ανεργίας στο Sønderborg ήταν μεγαλύτερη από τον μέσο όρο της Δανίας κατά την περίοδο από τα μέσα του 2008 έως τα μέσα του 2009. Κατά τη διάρκεια αυτής της περιόδου οι αριθμοί ανέργων στο Sønderborg αυξήθηκαν κατά περίπου 205%.

15. Με περίπου 15% του εργατικού δυναμικού, ο τομέας της μηχανικής ήταν ο μεγαλύτερος ενιαίος τομέας στην περιοχή, και οι απώλειες θέσεων εργασίας στον όμιλο Danfoss δεν θα απορροφηθούν από άλλες επιχειρήσεις. Δίχως νέα κατάρτιση, οι απολυμένοι εργαζόμενοι είναι πιθανόν να δυσκολευτούν να επαναπασχοληθούν.

Συντονισμένη δέσμη εξατομικευμένων υπηρεσιών προς χρηματοδότηση και λεπτομερής περιγραφή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία

16. Η Δανία προτείνει μια δέσμη μέτρων υπέρ των απολυμένων εργαζομένων, η οποία διαμορφώνεται γύρω από τρεις πυλώνες, έπειτα από έναν αρχικό προσανατολισμό και πρακτική άσκηση: εκπαίδευση και κατάρτιση, κίνητρα απασχόλησης και κίνητρα για την ίδρυση επιχειρήσεων. Η δέσμη είναι σχεδιασμένη κατά τρόπον ώστε να λαμβάνει υπόψη το μορφωτικό επίπεδο των εργαζομένων, την ικανότητά τους για κινητικότητα και τις τρέχουσες ή αναμενόμενες ευκαιρίες απασχόλησης στην περιοχή. Μολονότι όλοι οι θιγόμενοι εργαζόμενοι θα συμμετάσχουν στον αρχικό προσανατολισμό και πρακτική άσκηση, άλλες ενέργειες μπορεί να αφορούν μικρότερες ομάδες εργαζομένων, ορισμένες από τις οποίες θα επωφεληθούν από περισσότερες από μία ενέργειες, κατά περίπτωση.

17. Διενεργούνται αρχικός επαγγελματικός προσανατολισμός και πρακτική άσκηση προκειμένου να προσδιοριστούν οι καλύτερες επιλογές για κάθε εργαζόμενο ξεχωριστά. Σε κάθε εργαζόμενο που δικαιούται βοήθεια προσφέρεται μια βασική κατάρτιση για να προσδιοριστούν οι δεξιότητές του και να βρεθεί η καλύτερη λύση με βάση τα διαθέσιμα μέτρα για την αγορά εργασίας. Εκτιμάται ότι το 70% των απολυμένων εργαζομένων θα επωφεληθούν από αυτή την ενέργεια, με εκτιμώμενο κόστος 3.356 ευρώ ανά εργαζόμενο.

18. Ο πυλώνας «εκπαίδευση και κατάρτιση» περιλαμβάνει πέντε ξεχωριστές ενέργειες:(1) Συμπληρωματική κατάρτιση στον τουρισμό . Εκτιμάται ότι 132 εργαζόμενοι, κυρίως εκείνοι με χαμηλό μορφωτικό επίπεδο, θα επωφεληθούν από την ενέργεια, με εκτιμώμενο κόστος 6.644 ευρώ ανά εργαζόμενο. Η ενέργεια έχει ως στόχο να εφοδιάσει τους εργαζομένους με δεξιότητες σχετικές με τον αναπτυσσόμενο τομέα του τουρισμού στην περιοχή, συμπεριλαμβανομένης της διαφήμισης, της εμπορικής προώθησης, της προώθησης του εμπορικού σήματος, της έννοιας των υπηρεσιών και της διοίκησης επιχειρήσεων.(2) Συμπληρωματική κατάρτιση στην ενεργειακή τεχνολογία . Λόγω της επικέντρωσης στη βιωσιμότητα, αναμένεται ζήτηση για ειδικευμένους εργάτες από μικρές, μεσαίες και μεγάλες επιχειρήσεις στην περιοχή. Προτείνεται να παρασχεθεί κατάρτιση σε περίπου 88 εργαζόμενους, κυρίως σε εκείνους με χαμηλό μορφωτικό επίπεδο, προκειμένου να εισέλθουν στην εν λόγω βιομηχανία, σε στενή συνεργασία με τους υπάρχοντες εργοδότες της περιοχής. Το εκτιμώμενο κόστος ανά εργαζόμενο είναι 6.644 ευρώ.(3) Προσέλκυση και διατήρηση των νέων στην εκπαίδευση . Η περιοχή του Sønderborg χαρακτηρίζεται από το γεγονός ότι έχει μια ομάδα νέων χωρίς κατάρτιση. Υπήρξαν πολλές πρωτοβουλίες για την αντιμετώπιση αυτού του ζητήματος, οι οποίες όμως δεν είχαν το επιθυμητό αποτέλεσμα. Αυτή η ενέργεια στοχεύει στην προσέλκυση των νέων απολυμένων εργαζομένων στην εκπαίδευση, για τους οποίους απαιτείται πρόσθετη στήριξη, συμπεριλαμβανομένων του προσανατολισμού και της υλικής και χρηματοδοτικής στήριξης, προκειμένου να διευκολυνθεί η μετάβασή τους από την εργασία στις σπουδές. Εκτιμάται ότι 132 εργαζόμενοι με χαμηλό μορφωτικό επίπεδο θα επωφεληθούν από αυτή την ενέργεια, με εκτιμώμενο κόστος 6.711 ευρώ ανά εργαζόμενο.(4) Εκπαίδευση και κατάρτιση στη διοίκηση επιχειρήσεων . Σε έναν εκτιμώμενο αριθμό 66 εργαζομένων, κυρίως εκείνους με χαμηλό μορφωτικό επίπεδο, θα προσφερθεί κατάρτιση σε πτυχές της διοίκησης επιχειρήσεων, όπως η λογιστική, ο σχεδιασμός, η επικοινωνία και η στρατηγική διαχείριση. Η κατάρτιση θα περιλαμβάνει τόσο μαθήματα στην τάξη όσο και πρακτική (κατά τη διάρκεια της εργασίας) άσκηση. Το εκτιμώμενο κόστος ανά εργαζόμενο είναι 7.114 ευρώ.(5) Ενισχυτική εκπαίδευση . Σε έναν εκτιμώμενο αριθμό 352 εργαζομένων μεγαλύτερης ηλικίας (40-60 ετών) με πολύ χαμηλό μορφωτικό επίπεδο θα προσφερθεί ενισχυτική εκπαίδευση σε τομείς όπως η ανάγνωση, η ορθογραφία και τα μαθηματικά, έτσι ώστε να μπορέσουν να επωφεληθούν από άλλες εκπαιδευτικές και εργασιακές ευκαιρίες. Το κόστος ανά εργαζόμενο εκτιμάται σε 5.302 ευρώ.

19. Ο πυλώνας «κίνητρα απασχόλησης» περιλαμβάνει τρεις ξεχωριστές ενέργειες:(1) Κίνητρα για άτομα μεγαλύτερης ηλικίας που επιθυμούν να αλλάξουν σταδιοδρομία . H ενέργεια αυτή αποσκοπεί στο να παράσχει κίνητρα σε εργαζόμενους μεγαλύτερης ηλικίας (40-60 ετών) που έχουν εργαστεί στον μεταλλουργικό τομέα να αδράξουν ευκαιρίες απασχόλησης σε άλλους τομείς. Αναγνωρίζοντας ότι ο μεταλλουργικός τομέας είναι πιθανόν να μην ανακάμψει στο προσεχές μέλλον στη συγκεκριμένη περιοχή, είναι αναγκαίο να βοηθηθούν οι εν λόγω εργαζόμενοι να στραφούν σε άλλους τομείς. Η ενέργεια αυτή θα πλαισιωθεί από σχετικό προσανατολισμό και στήριξη κινητικότητας, και εκτιμάται ότι θα επωφεληθούν απ’ αυτήν περίπου 88 εργαζόμενοι, με εκτιμώμενο κόστος 4.952 ευρώ ανά εργαζόμενο.(2) Πρακτική άσκηση και καθοδήγηση . Αναμένεται ότι περίπου 264 από τους νεότερους εργαζομένους με χαμηλό μορφωτικό επίπεδο θα επωφεληθούν από την πρακτική άσκηση και καθοδήγηση, σε στενή συνεργασία με τις επιχειρήσεις της περιοχής οι οποίες έχουν ιστορικό προσλήψεων προσωπικού από άλλους τομείς. Το εκτιμώμενο κόστος ανά εργαζόμενο είναι 5.161 ευρώ. Ο στόχος είναι να διασφαλιστεί ότι οι εργαζόμενοι αυτοί θα παραμείνουν σε στενή επαφή με την αγορά εργασίας και να διευκολυνθεί η επανένταξή τους το συντομότερο δυνατόν.(3) Κατάρτιση εντός των επιχειρήσεων . Προκειμένου να διευκολυνθεί η επανένταξη των ανέργων στην αγορά εργασίας, η ενέργεια αυτή προσφέρει επιτόπια κατάρτιση εντός των επιχειρήσεων, ιδίως των ΜΜΕ, με ειδική εστίαση στις δεξιότητες τις οποίες απαιτούν αυτές οι επιχειρήσεις. Εκτιμάται ότι περίπου 264 απολυμένοι εργαζόμενοι θα επωφεληθούν από αυτή την ενέργεια, με εκτιμώμενο κόστος 5.772 ευρώ ανά εργαζόμενο.

20. Ο πυλώνας «κίνητρα για την ίδρυση επιχειρήσεων» περιλαμβάνει τρεις ξεχωριστές ενέργειες, που όλες απευθύνονται κυρίως, μεταξύ των απολυμένων, στους μεγαλύτερης ηλικίας εργαζομένους με χαμηλό μορφωτικό επίπεδο:(1) Χρηματοοικονομική στήριξη σε άτομα που ιδρύουν επιχειρήσεις σε τομείς ανάπτυξης . Χρηματοοικονομική βοήθεια με τη μορφή δανείων που περιλαμβάνουν μόνο τους τόκους θα προσφερθεί στους απολυμένους εργαζομένους που επιθυμούν να ιδρύσουν νέες επιχειρήσεις σε τομείς ανάπτυξης, όπως ο τομέας της αναψυχής ή της ευημερίας. Αναμένεται ότι 44 άτομα θα επωφεληθούν από αυτή την ενέργεια. Η χρηματοοικονομική στήριξη μπορεί να χορηγηθεί αν ο απολυμένος εργαζόμενος προσλάβει υπαλλήλους στην επιχείρηση την οποία ιδρύει. Εκτιμάται ότι το μέσο δάνειο ανά επιχειρηματία θα είναι περίπου 26.846 ευρώ.(2) Συνεχείς συμβουλές και καθοδήγηση σε επιχειρηματίες . Για να βοηθηθούν οι νέοι επιχειρηματίες να επιτύχουν, η ενέργεια αυτή προορίζεται να προσφέρει στους επιχειρηματίες συνεχείς συμβουλές και καθοδήγηση. Αναμένεται ότι θα επωφεληθούν 66 άτομα, με εκτιμώμενο κόστος περίπου 4.027 ευρώ ανά εργαζόμενο. Κάθε επιχειρηματίας θα έχει στη διάθεσή του έναν σύμβουλο με γνώση του τομέα, ο οποίος θα τον καθοδηγεί και θα τον συμβουλεύει τακτικά. Προβλέπεται ότι το σύστημα καθοδήγησης θα λειτουργήσει για ένα έτος και, παράλληλα, σχεδιάζεται να δημιουργηθούν ομάδες δικτύου σε αναπτυσσόμενους και δυνητικά αναπτυσσόμενους τομείς, όπου οι νέοι επιχειρηματίες θα μπορούν να συναντώνται, να συζητούν και να συνεργάζονται.(3) Στήριξη για διαφήμιση και προώθηση του σήματος επιχειρηματιών υψηλού αναπτυξιακού δυναμικού . Η ενέργεια αυτή έχει σχεδιαστεί έτσι ώστε να παράσχει επαγγελματικές συμβουλές από ένα διαφημιστικό γραφείο σχετικά με την προώθηση του σήματος και τη διαφήμιση των ιδρυόμενων εταιρειών. Αναμένεται ότι 18 εργαζόμενοι θα επωφεληθούν από αυτή την ενέργεια, η οποία θα διαρκέσει έξι μήνες, με εκτιμώμενο κόστος περίπου 8.054 ευρώ ανά εργαζόμενο.

21. Οι δαπάνες για τη χρήση του ΕΤΠ, που περιλαμβάνονται στην αίτηση σύμφωνα με το άρθρο 3 του κανονισμού (EΚ) αριθ. 1927/2006, καλύπτουν τις προπαρασκευαστικές δραστηριότητες, τις δραστηριότητες διαχείρισης και ελέγχου, καθώς και την ενημέρωση και τη δημοσιότητα.

22. Οι εξατομικευμένες υπηρεσίες που παρουσίασαν οι δανικές αρχές αποτελούν ενεργά μέτρα της αγοράς εργασίας, στο πλαίσιο των επιλέξιμων ενεργειών που ορίζονται στο άρθρο 3 του κανονισμού (ΕΚ) αριθ. 1927/2006. Οι δανικές αρχές εκτιμούν το συνολικό κόστος αυτών των υπηρεσιών σε 12.986.846 ευρώ και τις δαπάνες για τη χρήση του ΕΤΠ σε 695.211 ευρώ (5,1% του συνολικού ποσού). Η συνολική συνεισφορά που ζητείται από το ΕΤΠ είναι 8.893.336 (65% του συνολικού κόστους).

Ενέργειες | Εκτιμώμενος αριθμός εργαζομένων που δικαιούνται βοήθεια | Εκτιμώμενο κόστος ανά εργαζόμενο που δικαιούται βοήθεια (σε ευρώ) | Συνολικό κόστος (ΕΤΠ και εθνική συγχρηματοδότηση) (σε ευρώ) |

Εξατομικευμένες υπηρεσίες (πρώτο εδάφιο του άρθρου 3 του κανονισμού (EΚ) αριθ. 1927/2006) |

Επαγγελματικός προσανατολισμός και πρακτική άσκηση | 1 010 | 3 356 | 3 389 262 |

Εκπαίδευση και κατάρτιση |

Συμπληρωματική κατάρτιση στον τουρισμό | 132 | 6 644 | 877 047 |

Συμπληρωματική κατάρτιση στην ενεργειακή τεχνολογία | 88 | 6 644 | 584 698 |

Προσέλκυση και διατήρηση των νέων στην επαγγελματική κατάρτιση των νέων ή στη συνεχή κατάρτιση | 132 | 6 711 | 885 906 |

Εκπαίδευση και κατάρτιση στη διοίκηση επιχειρήσεων | 66 | 7 114 | 469 530 |

Ενισχυτική εκπαίδευση | 352 | 5 302 | 1 866 309 |

Κίνητρα απασχόλησης |

Κίνητρα για άτομα μεγαλύτερης ηλικίας που επιθυμούν να αλλάξουν σταδιοδρομία | 88 | 4 953 | 435 866 |

Πρακτική άσκηση και καθοδήγηση | 264 | 5 161 | 1 362 523 |

Κατάρτιση εντός των επιχειρήσεων | 264 | 5 772 | 1 523 758 |

Κίνητρα για την ίδρυση επιχειρήσεων |

Χρηματοοικονομική στήριξη σε άτομα που ιδρύουν επιχειρήσεις σε τομείς ανάπτυξης | 44 | 26 846 | 1 181 208 |

Συνεχείς συμβουλές και καθοδήγηση σε επιχειρηματίες | 66 | 4 027 | 265 772 |

Στήριξη για διαφήμιση και προώθηση του σήματος επιχειρηματιών υψηλού αναπτυξιακού δυναμικού | 18 | 8 054 | 144 966 |

Υποσύνολο εξατομικευμένων υπηρεσιών | 12 986 846 |

Δαπάνες για τη χρήση του ΕΤΠ [τρίτο εδάφιο του άρθρου 3 του κανονισμού (ΕΚ) αριθ. 1927/2006] |

Προπαρασκευαστικές δραστηριότητες | 104 282 |

Διαχείριση | 347 606 |

Πληροφόρηση και δημοσιότητα | 104 282 |

Δραστηριότητες ελέγχου | 139 042 |

Υποσύνολο δαπανών για τη χρήση του ΕΤΠ | 695 211 |

Σύνολο εκτιμώμενων δαπανών | 13 682 057 |

Συνεισφορά ΕΤΠ (65% των συνολικών δαπανών) | 8 893 336 |

23. Η Δανία επιβεβαιώνει ότι τα μέτρα που περιγράφονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία.

Ημερομηνία ή ημερομηνίες κατά την οποία (τις οποίες) ξεκίνησαν ή σχεδιάζεται να ξεκινήσουν εξατομικευμένες υπηρεσίες για τους θιγόμενους εργαζομένους

24. Την 1η Οκτωβρίου 2009 η Δανία άρχισε την παροχή εξατομικευμένων υπηρεσιών στους θιγόμενους εργαζομένους που περιλαμβάνονται στη συντονισμένη δέσμη μέτρων, η οποία προτάθηκε για συγχρηματοδότηση από το ΕΤΠ. Η ημερομηνία αυτή, επομένως, αντιπροσωπεύει την αρχή των περιόδων επιλεξιμότητας για οποιαδήποτε βοήθεια που θα μπορούσε να χορηγηθεί από το EΤΠ.

Διαδικασίες για τη διαβούλευση με τους κοινωνικούς εταίρους

25. Η περιφέρεια της Νότιας Δανίας και ο δήμος Sønderborg προετοίμασαν την αίτηση από κοινού, με τη συμμετοχή διαφόρων κοινωνικών εταίρων, συμπεριλαμβανομένων βιομηχανικών ενώσεων, συνδικάτων και ιδρυμάτων εκπαίδευσης και κατάρτισης. Πραγματοποιήθηκε επίσης σχετική δημόσια ακρόαση, η οποία ανακοινώθηκε στον τοπικό και περιφερειακό Τύπο, και στην οποία όλα τα ενδιαφερόμενα μέρη είχαν τη δυνατότητα να συμμετάσχουν.

26. Οι δανικές αρχές επιβεβαίωσαν ότι πληρούνται οι απαιτήσεις που καθορίζονται στην εθνική και κοινοτική νομοθεσία όσον αφορά τις συλλογικές απολύσεις.

Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας

27. Όσον αφορά τα κριτήρια που προβλέπονται στο άρθρο 6 του κανονισμού (ΕΚ) αριθ. 1927/2006, οι δανικές αρχές στην αίτησή τους:

28. επιβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων,

29. διαβεβαίωσαν ότι οι ενέργειες παρέχουν στήριξη σε μεμονωμένους εργαζομένους και δεν χρησιμοποιούνται για την αναδιάρθρωση εταιρειών ή τομέων,

30. επιβεβαίωσαν ότι οι επιλέξιμες ενέργειες που αναφέρονται στα σημεία 16 έως 23 δεν λαμβάνουν ενίσχυση από άλλα κοινοτικά χρηματοδοτικά μέσα.

Συστήματα διαχείρισης και ελέγχου

31. Η Δανία έχει κοινοποιήσει στην Επιτροπή ότι τις χρηματοπιστωτικές συνεισφορές θα διαχειρίζονται και θα ελέγχουν οι ίδιοι οργανισμοί που διαχειρίζονται και ελέγχουν τις χρηματοδοτικές παρεμβάσεις του Ευρωπαϊκού Κοινωνικού Ταμείου (ΕΚΤ) στη Δανία.

Χρηματοδότηση

32. Με βάση την αίτηση της Δανίας, η προτεινόμενη συνεισφορά από το ΕΤΠ στη συντονισμένη δέσμη εξατομικευμένων υπηρεσιών ανέρχεται σε 8.893.336 και αντιστοιχεί στο 65% του συνολικού κόστους. Η βοήθεια που προτείνει η Επιτροπή βάσει του Ταμείου βασίζεται στις πληροφορίες που χορήγησε η Δανία.

33. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την εκ νέου διάθεση πιστώσεων, η Επιτροπή προτείνει την κινητοποίηση του ΕΤΠ για το σύνολο του ποσού που προαναφέρεται, το οποίο θα διατεθεί στο πλαίσιο του τομέα 1α του δημοσιονομικού πλαισίου.

34. Μετά τη διάθεση του προτεινόμενου ποσού χρηματοδοτικής συνεισφοράς θα παραμείνει διαθέσιμο για χρηματοδότηση κατά τη διάρκεια των τελευταίων τεσσάρων μηνών του έτους ποσοστό μεγαλύτερο από το 25% του μέγιστου ετήσιου ποσού του ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006.

35. Με την παρούσα πρόταση παρέμβασης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, με σκοπό να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

36. Η Επιτροπή θα υποβάλει χωριστά αίτηση μεταφοράς για να εγγραφούν στον προϋπολογισμό του 2010 ειδικές πιστώσεις αναλήψεως υποχρεώσεων και πληρωμών, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πηγή πιστώσεων πληρωμών

37. Σύμφωνα με την παρούσα κατάσταση εκτέλεσης, προβλέπεται ότι φέτος δεν θα χρησιμοποιηθούν όλες οι διαθέσιμες πιστώσεις πληρωμών της γραμμής του προϋπολογισμού 01.04 05 «Ολοκλήρωση του προγράμματος για τις επιχειρήσεις: βελτίωση του χρηματοπιστωτικού περιβάλλοντος για τις μικρομεσαίες επιχειρήσεις (ΜΜΕ)» για το 2010.Οι πιστώσεις πληρωμών μεταφέρονται σε καταπιστευματικούς λογαριασμούς, ανάλογα με τις ανάγκες, για να εξασφαλιστεί ότι το Ευρωπαϊκό Ταμείο Επενδύσεων (ΕΤΕ) είναι πάντα σε θέση να πραγματοποιήσει εκταμιεύσεις υπέρ των ενδιάμεσων χρηματοπιστωτικών οργανισμών.Η χρηματοπιστωτική κρίση επηρέασε σοβαρά το προφίλ εκταμίευσης των χρηματοδοτικών οργάνων, και ιδιαίτερα των οργάνων στον τομέα του επιχειρηματικού κεφαλαίου. Σύμφωνα με την Ευρωπαϊκή Επιτροπή Επιχειρηματικών Κεφαλαίων (EVCA), οι επενδύσεις και οι αποεπενδύσεις (πωλήσεις) μειώθηκαν πάνω από 50% μεταξύ 2007 και 2009 σε σύγκριση με την κατάσταση πριν από την κρίση. Οι εξελίξεις αυτές είχαν επίσης σημαντικό αντίκτυπο στις προβλέψεις όσον αφορά τις εκταμιεύσεις για το 2010.Λόγω των προαναφερθέντων στοιχείων, το 2010 δεν θα απαιτηθούν όλες οι πιστώσεις πληρωμών που προβλέπονται στον προϋπολογισμό του 2010. Συνεπώς, το ποσό των 8.893.336 ευρώ μπορεί να διατεθεί για μεταφορά.

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2009/015 DK/Όμιλος Danfoss από τη Δανία)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση[4], και ιδίως το σημείο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου της 20ής Δεκεμβρίου 2006 σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[5], και ιδίως το άρθρο 12 παράγραφος 3,

την πρόταση της Ευρωπαϊκής Επιτροπής[6],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας.

(2) Το πεδίο εφαρμογής του ΕΤΠ επεκτάθηκε στις αιτήσεις που υποβάλλονται μετά την 1η Μαΐου 2009 για να συμπεριλάβει τη στήριξη σε εργαζόμενους που απολύθηκαν ακριβώς λόγω της παγκόσμιας οικονομικής και χρηματοπιστωτικής κρίσης.

(3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ετήσιου ανώτατου ορίου των 500 εκατ. ευρώ.

(4) Η Δανία υπέβαλε αίτηση κινητοποίησης του ΕΤΠ λόγω απολύσεων στον όμιλο Danfoss. Η αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 8.893.336 ευρώ.

(5) Επομένως, πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλε η Δανία.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010 κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 8.893.336 ευρώ σε πιστώσεις ανάληψης υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα ης Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] EE C 139 της 14.6.2006, σ. 1.

[2] ΕΕ L 406 της 30.12.2006, σ. 1.

[3] Σύμφωνα με το άρθρο 3 παράγραφος 3 του κανονισμού (ΕΚ) αριθ. 1927/2006.

[4] ΕΕ C 139 της 14.6.2006, σ. 1.

[5] ΕΕ L 406 της 30.12.2006, σ. 1.

[6] ΕΕ C […] της […], σ. […].